《金菊对芙蓉 九月二十五日寿金桐冈》
元代·陈栎

寿宿腾光，寿香袅碧，郁葱枝上梧桐。记绂麟令旦，门挂弧蓬。

今梧东阁郎皆侍，怀章绶、拜捧金钟。荣华富贵，眼前谁似，堪展眉峰。

秋高景物俱浓。正阶前金菊，巧对芙蓉。爱菊名寿客，寿与公同。

醉蓉初莹凝脂面，酣天酒、芳脸潮红。何妨判饮，与花双醉，醉似花容。

作者简介：（1252—1334）元徽州休宁人，字寿翁。学宗朱熹。宋亡，隐居著书。仁宗延祐初，乡试中选，不赴礼部试，教授于家。性孝友，刚正，动中礼法，与人交，不以势合，不以利迁。善诱学者，谆谆不倦。所居堂名定宇，学者称定宇先生，晚称东阜老人。有《尚书集传纂疏》、《历代通略》、《勤有堂随录》和《定宇集》。